**ELŐTERJESZTÉS KÍSÉRŐLAP**

**E-szám: 119/2017.**

**Tárgy: Döntés Nagykovácsi Nagyközség Helyi Építési Szabályzatának (HÉSz) módosítása a Budapesti Amerikai Nemzetközi Iskola 920/117 hrsz területe és a 0125/10 hrsz földút közötti területre c. tervdokumentáció Partnerségi egyeztetési szakaszának lezárásáról**

**Előterjesztő neve:** Kiszelné Mohos Katalinpolgármester

**Előadó neve:** Györgyi Zoltán főépítész

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő – nem megfelelő*

 **előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő – nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő – nem megfelelő*

**Nagykovácsi, 2017. október 11.**

**jegyző**

***Az előterjesztés kiküldhető – nem küldhető ki.***

**Nagykovácsi, 2017. október 11.**

 **polgármester**

**Tisztelt Képviselő-testület!**

**Döntést előkészítő – indokolási rész**

**Előzmény:**

Az Amerikai Nemzetközi Iskola 2016. őszén kezdeményezte Nagykovácsi Nagyközség Önkormányzatánál a település kapujában fekvő 2 db telkére (920/117 hrsz és 4684 hrsz) vonatkozó tervmódosítást, annak érdekében, hogy a jelenleg a két telekre hatályos külön-külön 2 építési övezet helyett a telkek egészére egy új építési övezet kerüljön meghatározásra, hogy telkeit összevonva a meglévő épületegyüttest bővíteni tudja.

A Képviselő-testület 31/2017.(II.23.) sz. határozatával döntött a területre vonatkozó Szabályozási Terv (HÉSz SzT-3 melléklete) módosításáról az iskola költségviselésével.

Miután a tervmódosítás során az új építési övezetet a jelenleg hatályos két építési övezet előírásait beemelve, beépítési paramétereit pedig a telkek területét figyelembe vevő súlyozott számításával határoztuk meg, elmondható, hogy változás nem történt sem a területen elhelyezhető funkciók, sem a terület beépítési paramétereiben, csupán az egy telekre történő összevonással arra nyílt lehetőség, hogy az épületegyüttes bővíthetővé váljon, hiszen e módosítással eltűnhet a két telek közötti határ. A tervezett bővítés – többcélú közösségi terem – így nem önálló tömegként fog megjelenni az eddig még szinte beépítetlen területrészen, hanem kedvezőbb képet nyújtva, a meglévő tömbhöz kapcsolódva.

A tervmódosítás egyszerű léptéke miatt lehetőség nyílt arra, hogy ezen módosítás a legegyszerűbb államigazgatási eljárással, az ún. állami főépítészi eljárással kerülhet egyeztetésre, a „településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről” szóló 314/2012. (XI.8.) Kormányrendelet 42/A.§ szerint.

**Tényállás:**

A tervezési terület:

Az Amerikai Iskola két telkének területe része a hatályos Övezeti melléklet SZT-3/M jelű szabályozási tervlapjának. Ezért jelen tervmódosítás annak ellenére, hogy csak az Amerikai Iskola 2 telkének területére vonatkozóan tartalmazza a településrendezési eszközök módosítását, jelen tervmódosítás tervezési területe az Övezeti terv szerinti SZT-3/M jelű szabályozási tervének teljes területét foglalja magába, és ennek értelmében jelen tervmódosítás magának az SZT-3/M tervlapnak a módosítását is jelenti. (Meg kell jegyezni, hogy miután e tervlap már korábban módosításra került, így jelen módosítás a tervlap jelében a 2. módosítás lesz, így a szabályozási tervlap jele: SZT-3/**M2**)

Az egyeztetés menete:

Ezen eljárás szerint az állami főépítészi egyeztetés előtt le kell folytatni a tervmódosítás Partnerségi egyeztetését, „Nagykovácsi Nagyközség Partnerségi egyeztetés szabályairól” szóló 5/2017. (III. 27.) Önkormányzati rendelete szerint. Ezen eljárás csak olyan egyszerű tervegyeztetést tesz lehetővé, amely jogszabály alapján nem tartalmazza a lakossági fórum tartásának kötelezettségét, mert olyan léptékű módosítás nincs benne, amelyben a lakossági fórumnak bármilyen döntési kompetenciája lehetne. A Partnerségi egyeztetés kapcsán a 314/2012. Korm.rend. szerint csak a „településrendezési eszköz módosításának tervezetét” lenne szükséges egyeztetni, de a Partnerek szélesebb körű tájékoztatása érdekében jelen esetben a Partnerek elé egyeztetésre a teljesen kidolgozott tervdokumentáció került. Az egyeztetés menete, valamint a tervdokumentáció tartalmára vonatkozó tartalom előzetesen Pest Megye Állami Főépítészével egyeztetésre került.

Mindezen felül a vonatkozó jogszabályok szerint a tervdokumentáció a 314/2012. (XI.8.) Kormányrendelet 45.§ (1) és (2) a) pontja értelmében, az országos településrendezési és építési követelményekről szóló 253/1997. (XII. 20.) Kormányrendelet (továbbiakban: OTÉK) 2012. augusztus 6-án hatályos településrendezési tartalmi követelményeinek és jelmagyarázatának, valamint a 314/2012. (XI.8.) Korm.rendelet 3/A.§ (2) és 3/C.§ szerinti, az önkormányzati főépítészi feljegyzésben rögzített tartalom (Lásd Terviratok 1. melléklet!) figyelembevételével készült.

Partnerségi egyeztetés lefolytatása:

A fentiek alapján és szerint elkészült tervdokumentáció Partnerségi egyeztetése 2017 augusztusában lezajlott. A felhívást a honlapon és a Tájolóban megjelentettük, a véleményezési határidőt augusztus 31-ig meghosszabbítottuk.

Az egyeztetés során 2 civil szervezettől, a Nagykovácsi Természet- és Környezetvédő Egyesülettől (NATE) és a Civilek Nagykovácsiért Egyesülettől érkezett észrevétel, amelyek jellemzően olyan típusú észrevételek voltak, amelyek úgy tekintették a tervmódosítást, mintha nem a meglévő építési telkekre vonatkozó hatályos építési előírások figyelembe vételével készült volna, hanem a területre most határoznánk meg az építési feltételeket. Az Amerikai Iskola területére a jelenleg hatályos előírásoktól eltérő, kisebb beépítési lehetőséget adó, új előírás meghatározása minden bizonnyal kártérítési igényt generálna.

A civil szervezetek észrevételeiben még egy olyan kardinális kérdés fogalmazódott meg, amely a terület reggeli forgalmi helyzetére vonatkozott, de ez a rendezési terv módosításával nem orvosolható. A probléma javítása érdekében az iskola már korábban átalakította a beléptető rendszerét, illetve forgalomtechnikai tanulmánytervet készíttetett a lehetséges megoldások feltárása érdekében. A forgalomszámláláson alapuló vizsgálat megállapította, hogy jelenleg nem a beléptető rendszer áteresztőképessége okozza a reggel 8 és ½ 9 közötti időszakban a településre bejövő forgalom – esetenként 1 km hosszú – torlódását, hanem a Nagykovácsiból ezen időszak alatt kifele irányuló megnövekedett forgalomnak a balra fordulást blokkoló hatása. A megoldást egy, a csomópontnál kialakítandó körforgalom jelenthetné, de ez lassítaná a nagykovácsiak Budapest irányában történő közlekedését.

A véleményeket és észrevételeket minden részletükben megválaszolásra kerültek. Jelen előterjesztés 1. melléklete összefoglaló táblázatban tartalmazza a résztvevő partnerek észrevételeit és az azokra adott tervezői válaszokat.

Összességében megállapítható, hogy a Partnerségi véleményezési eljárás lezárható azzal, hogy a Partnerségi egyeztetésben részt vett civil szervezetek részéről a 42/A.§ (1) bek. szerinti ún. állami főépítészi eljárás Partnerségi véleményezési szakasza során olyan észrevétel nem érkezett, amelyet a jogszabály szerint ún. eltérő véleménynek kellene tekinteni.

**Döntési lehetőségek:**

A Korm. rendelet 42/A.§ (1) bek. szerinti ún. állami főépítészi eljárás alapján a tervmódosítással kapcsolatban - a Partnerségi véleményezést követően - a beérkezett véleményeket ismertetni kell a Képviselő-testülettel, melynek elfogadásáról vagy el nem fogadásáról a Képviselő-testület dönt. A partnerségi véleményezés ezzel lezárul.

Az egyeztetési tervanyagot a Képviselő-testületi határozattal, a Kormányrendelet 42/A.§ (2) bek. szerinti „záró szakmai véleményezésre” meg kell küldeni a Pest megyei Kormányhivatal Állami Főépítészének.

Az egyeztetési eljárás további folytatása:

Az állami főépítész a záró véleményezésre beadott tervdokumentációra 15 napon belül megadja záró szakmai véleményét.

A záró vélemény értelmében a Képviselő-testület jóváhagyja a tervet, amely az elfogadást követő napon lép hatályba.

A Partnerekkel történő egyeztetés során beérkezett véleményeket és az azokra adott tervezői válaszokat jelen előterjesztés 1. mellékletének táblázata tartalmazza.

A 2. melléklet a Helyi Építési Szabályzat módosításának Rendelet-tervezetét és a Szabályozási tervmódosítás Szabályozási tervlapját tartalmazza.

Kérem a Tisztelt Képviselő-testületet, hogy az előterjesztés alapján az alábbi határozati javaslatot fogadja el az egyszerű többség szabályai szerint.

Nagykovácsi, 2017. október 11.

 Kiszelné Mohos Katalin

 polgármester

**Határozati javaslat**

**Tárgy: Döntés Nagykovácsi Nagyközség Helyi Építési Szabályzatának (HÉSz) módosítása a Budapesti Amerikai Nemzetközi Iskola 920/117 hrsz területe és a 0125/10 hrsz földút közötti területre c. tervmódosításával kapcsolatos Partnerségi véleményezés lezárásáról**

Nagykovácsi Nagyközség Önkormányzatának Képviselő-testülete a lefolytatott Partnerségi véleményezés során beérkezett, az előterjesztés 1. mellékletében összefoglalt véleményeket és az azokra adott tervezői válaszokat elfogadja, ezzel a Partnerségi egyeztetés szabályairól szóló 5/2017. (III. 27.) Önkormányzati rendelete alapján az ún. Partnerségi véleményezési szakaszt lezárja.

A Partnerségi véleményezési szakasz jelen döntés közzétételével zárul le.

Felkéri a Polgármestert, hogy a Nagykovácsi Nagyközség Helyi Építési Szabályzatának (HÉSz) módosítása a Budapesti Amerikai Nemzetközi Iskola 920/117 hrsz területe és a 0125/10 hrsz földút közötti területre c. tervmódosítás vonatkozásában kezdeményezze a végső szakmai véleményezési szakasz lefolytatását a Pest megyei Kormányhivatal Állami Főépítészének benyújtandó dokumentációval, ún. záró szakmai véleményének kikérése céljából.

**Határidő:** azonnal

**Felelős:** polgármester, főépítész